b'\n_START_ARTICLE_\nNarodni filmski register\n_START_PARAGRAPH_\nNarodni filmski register (angle\xc5\xa1ko National Film Registry, kratica NFR) je izbor filmov za arhiviranje v ameri\xc5\xa1ki Kongresni knji\xc5\xbenici, ki ga sestavlja Narodni odbor za ohranitev filmov (National Film Preservation Board, NFPB), ustanovljen leta 1988 po zveznem zakonu o ohranitvi filmov._NEWLINE_Cilj odbora, ki ga sestavljajo predstavniki ameri\xc5\xa1ke filmske industrije, je poskrbeti za pre\xc5\xbeivetje, ohranitev in javno dostopnost ameri\xc5\xa1ke filmske dedi\xc5\xa1\xc4\x8dine. Register je eden od na\xc4\x8dinov, s katerim dosega ta cilj. Vanj vsako leto dodajo do 25\xc2\xa0\xc2\xbbkulturno, zgodovinsko ali estetsko pomembnih filmov\xc2\xab, ki so nato dele\xc5\xbeni posebne obravnave arhivistov in tudi zakonske za\xc5\xa1\xc4\x8dite, da se zagotovi njihova umetni\xc5\xa1ka integriteta v bodo\xc4\x8de. Za vklju\xc4\x8ditev mora biti film star vsaj deset let, pri \xc4\x8demer ni pomembno, ali je bil javno predvajan ali ne._NEWLINE_Leta 2017 je register obsegal 725 naslovov, od klasi\xc4\x8dnih hollywoodskih celove\xc4\x8dercev in dokumentarnih filmov do eksperimentalnih posnetkov ter televizijskih poro\xc4\x8dil.'